钦定古今图书集成/明伦汇编/官常典/第629卷 > 吴铨文
## 钦定古今图书集成/明伦汇编/官常典/第629卷 > 吴铨文

按南昌郡乘铨文，字行甫，更名遇，南昌人。万历壬午
乡举，授故城教谕，升安庆府推官。丁母忧，服阕，补汉
阳推官。有乡猾以亩鬻富生萧某，绐生值而实无亩，
生往按，宿他庄。猾侦其仆旧私庄妇，夜群击杀妇。质
明，执生诬构，属铨文讯状。铨文曰：“生昵媪，复怒杀媪
耶？论报惟轻”，而后鞫者竟入，生坐偿。会御史虑狱，生
牿拳候鞫仆苴履赪衣，怀刃诣直指前，一手拔刃，一
手挟冤状，大号曰：“杀庄妇者我也！”语毕，立自引，直指
愕甚，阅牍得铨文所著《谳语》，遂直生而出之，上下惊
服。自是疑狱悉下铨文，咸质神矢公以听。适楚宗以
嬴吕事构王，而嗛赵中丞可怀为王倚。一日多宗白
事，复抵牾，遂攘臂格中丞至死，因熛忽广。自固。铨
文时在黄，闻变曰：“非抚莫靖。”迺夜驰省，谕诸宗以朝
廷优养德意。会御史按安陆，铨文率诸李官往谒，御
史曰：“当以反闻。”众嘿然。铨文曰：“杀重臣诚不法，幸犹
未斩关掠藏也。脱不解，毋迺驱使速叛。”御史曰：“我得
以风闻言事。”铨文曰：“他事得风闻，公按楚，楚事，独不
得风闻，且乱形未成。今王即莫制，而宗皆八郡王属，
犹可绳约，公宜驻省示重。”御史尚恍徉，铨文曰：“无已，
请速檄八郡教授申敕，可乎？夫宗憾中丞，非仇国也，
而犹不能已者，恐事闻不贳耳。今檄以严出入、晓利
害，明无深诛，则人自安而群涣矣。至市棍借助暴横
逞，檄监司密缉分其党，又檄阃卫整备示武，以消傍
睨而已。”御史悉用铨文言，不逾月，事悉定。升云南安
州知州，题改兴国州。入觐，卒于高塘逆旅。